**Hiippakuntavaltuustoesitys 4/2016**

(Helsingin hiippakunta)

Asianumero DKIR/1431/04.04.02/2016

KK2016-00037

Kirkolliskokoukselle

**rippikoululaisen osallistuMINEN rippikouluryhmässään**

**ehtoolliseen myös muuten kuin seurakunnan yhteisessä**

**jumalanpalveluksessa**

Jussi Junni, Tapio Leskinen, Mariella Asikanius, Johanna Korhonen, Katri Korolainen, Paula Lehmuskallio ja Hannu Ronimus ovat tehneet hiippakuntavaltuustolle esityksen, jossa esitetään Helsingin hiippakuntavaltuustolle, että se esittää kirkolliskokoukselle kirkkojärjestyksen muuttamista siten, että rippikoulu-laisen osallistuminen ehtoolliseen myös muussa kuin seurakunnan yhteisessä jumalanpalveluksessa olisi mahdollista.

**Ehtoolliseen liittyvät säännökset**

Katekismuksen mukaan ehtoollinen eli alttarin sakramentti on Jeesuksen asettama pyhä ateria, jossa hän antaa meille ruumiinsa ja verensä syötäväksi ja juotavaksi.

Kirkkojärjestyksen 2 luvun 9 ja 11 §:n mukaan ehtoollista vietetään jumalanpalveluksessa. Jumalanpalvelus on kirkkojärjestyksen 2 luvun 1 §:n perusteella oltava aina kaikille avoin.

Kirkkojärjestyksen 2 luvun 11 §:n mukaan kastettu lapsi, jolle on opetettu ehtoollisen merkitystä, saa osallistua ehtoolliseen yhdessä vanhempansa tai muun hänen kristillisestä kasvatuksestaan huolehtivan kirkon konfirmoidun jäsenen kanssa. Kastettu seurakunnan jäsen, joka osallistuu rippikouluun, voi ehtoollisopetusta saatuaan osallistua ehtoolliseen seurakunnan yhteisessä jumalanpalveluksessa rippikoulunsa opettajan kanssa.

Säännöksen ilmaisu ”yhteinen jumalanpalvelus” on säännöksen valmistelumateriaalin perusteella tarkoitettu torjumaan rippikoululaisten yhteiset ehtoollisenvietot esimerkiksi leirikeskuksissa.

**Aloitteen teologinen arviointi**

Ehtoollinen on kirkon toisena sakramenttina keskeinen tekijä uskonelämän hoitamisessa. Viimeisten vuosikymmenien kehityksen myötä ehtoollisjumalanpalveluksesta on tullut valtaosassa Suomen seurakuntia pääasiallinen päiväjumalanpalveluksen muoto.

Kirkon mission kannalta on erittäin keskeistä opastaa rippikoululaisia jumalanpalvelukseen ja sitä kautta ehtoollisen luo. Aloitteen voidaan arvioida tukevan jumalanpalveluskasvatusta tältä osin.

Aloite ei muuta konfirmaation asemaa, sillä jo nyt on lapsen mahdollista nauttia ehtoollinen ennen konfirmaatiota joko kristillisestä kasvatuksestaan huolehtivien kanssa tai rippikouluryhmänsä kanssa seurakunnan yhteisessä jumalanpalveluksessa.

**Aloitteen taloudelliset vaikutukset**

Jos arvioidaan jokaisen rippikoulun suorittajan käyvän muutoksen seurauksena yhden kerran ehtoollisella, niin ehtoollisleivistä seuraavat materiaalikustannukset ovat koko kirkon tasolla n. 2500 euroa. Viinikulujen voidaan arvioida olevan noin 1800 euroa olettaen intinktiojakamisen, jolloin kokonaiskulut koko kirkon tasolla ovat 4300 euroa.

Työntekijäresurssin osalta ehtoolliset luultavasti toimitettaisiin normaalien leirijumalanpalvelusten yhteydessä, jolloin käytetyn työajan lisämäärän voidaan arvioida olevan vähäinen.

Kokonaisuutena aloitteen taloudellisia vaikutuksia voidaan pitää vähäisinä.

**Aloitteen lapsivaikutukset**

Aloitteella on vaikutusta lasten asemaan. Aloitteen voidaan arvioida tukevan nuorten jumalanpalveluskasvatusta ja parantavan tätä kautta lasten asemaa kirkossa.

**Johtopäätökset**

Huomioiden aloitteen tavoitteen, taloudelliset vaikutukset ja lapsivaikutukset on aloitteen hyväksyminen tarkoituksenmukaista.

**Tuomiokapitulin esittely hiippakuntavaltuustolle:**

Hiippakuntavaltuusto esittää kirkolliskokoukselle kirkkojärjestyksen muuttamista siten, että rippikoululaisen osallistuminen ehtoolliseen myös muussa kuin seurakunnan yhteisessä jumalanpalveluksessa rippikoulunsa opettajan kanssa on mahdollista.

**Asian käsittely:**

Puheenvuoroja käyttivät Heikki Hämäläinen ja Reijo Liimatainen.

**Hiippakuntavaltuuston päätös:**

Hiippakuntavaltuusto esittää kirkolliskokoukselle kirkkojärjestyksen muuttamista siten, että rippikoululaisen osallistuminen ehtoolliseen myös muussa kuin seurakunnan yhteisessä jumalanpalveluksessa rippikoulunsa opettajan kanssa on mahdollista.

**Liite:** valtuustoaloite